V. Bab tatanan dhêndhan tumrap opstalvergoeding ingkang walêd. Miturut pranatanipun ingkang sampun tumindak bab pambayaripun opstalvergoeding, manawi opstalvergoeding wau botên kabayar ing salêbêtipun 14 dintên sasampuning wanci katêmtokakên ambayar, punika lajêng kadhêndha 5% saking arta opstalvergoeding ingkang dèrèng kabayar wau, sarta ing salajêngipun ugi kadhêndha 5% malih manawi anglowongakên pambayaripun opstalvergoeding wau ing sabên cicilan salêbêtipun 4 wulan wêtah. Makatên sapiturutipun sabên anglowongakên pambayaripun wau kadhêndha kathah-kathahipun ngantos dumugi 25%. Pranatan ingkang kados makatên punika wau ing salêbêtipun jaman ingkang rêkaos punika sangêt adamêl awrating têtiyang ingkang sami anggadhahi gêgadhuhan pasitèn rèh pan opsêtal, ngantos anjalari walêding pambayaripun opstalvergoeding wau.